A Szent II. János Pál Pápa Kutatóközpont Teremtésvédelmi Kutatóintézete keretében működő Genezis Kiválósági Diákműhely 2024. február 27. napján szakmai kerekasztal-beszélgetést szervezett „Víz a tájban – a vízvédelem ökológiai-, jogi-, és tájvédelmi kérdései címmel”. A szakmai beszélgetésen Szilvácsku Zsolt, Kutnyánszky Virág, Balogh Ábris, Szecskó-Tóth Zsuzsanna és Zentainé Gáspár Vera vettek részt előadóként.

Tahyné Dr. Kovács Ágnes, a diákműhely alapítója és vezetője személyesen moderálta a rendezvényt és köszöntötte a kerekasztalbeszélgetés tagjait.

A diákműhely kiemelt feladata, hogy kitérjen a naponta aktuális teremtésvédelmi kérdésekre, így jelen rendezvény keretében a fenntarthatóság kapcsán a víz megóvására. Ezen okból egy kötetlen szakmai beszélgetés alkalmával ütköztethették érveiket a jelenlévő szakemberek az egyik legaktuálisabb, teremtésvédelmi szempontból is fontos témában. Rendkívül logikus érveket felsorakoztató, izgalmas eszmecsere alakult ki érdekes és jelentős szempontokat megvillantva.

Az előadások központi témája a víz volt, amely során kifejtették a résztvevők, hogy jelentősen megnőtt a vízfogyasztásunk, a kitermelt vizek kb. 25%-a ezen okból el is vész. Szóba került, hogy a víz a térben megjelenő, országokat összekötő hálózat, a résztvevők bemutatták továbbá víz útját, a kis és a nagy vízkört, hangsúlyozták a talaj jelentőségét a vízmegtartó képesség kapcsán, illetve kitértek a sérülékeny és üzemelő vízbázisok fontosságára és a táj vízbefogadóképességére is. Az előadások során elhangzott, hogy a víz szempontjából rengeteg védendő területet található a Kárpát-medencében, illetve fontos, hogy a víz világnapja 2024. március 22. napjára esik.

A diákműhelyben jelentős jogi kutatások folynak, ezért a résztvevők kiemelték azt a tényt, hogy alkotmányos szinten is megjelenik a víz védelme. Az Alaptörvény P) cikke a természeti erőforrások védelmét hangsúlyozza, amely erős kötelezettséget jelent, megjelenve az Alkotmánybíróság döntéseiben is. Kifejtették a résztvevők, hogy sokféle jogi eszköz áll rendelekzésre a víz védelmére. Szemléltették továbbá, hogy az ország nagyjából 10%-a védett terület, amelyre ráépülnek a Natura 2000-es területek, az ökológiai hálózattal együtt pedig már 36% nőtt ez a szám

A jóhangulatú és attraktív első két panelelőadást szendvicsebéd követte, majd a délutáni programban további előadók ismertették kutatási eredményeiket.